# Денят на Европа

# 9 май

Денят на Европа е посветен на мира и обединението в [Европа](https://bg.wikipedia.org/wiki/%D0%95%D0%B2%D1%80%D0%BE%D0%BF%D0%B0). Познат е също като Деня на [Европейския съюз](https://bg.wikipedia.org/wiki/%D0%95%D0%B2%D1%80%D0%BE%D0%BF%D0%B5%D0%B9%D1%81%D0%BA%D0%B8%D1%8F_%D1%81%D1%8A%D1%8E%D0%B7) (ЕС) или Деня на Шуман, възпоменавайки [Декларацията на Шуман](https://bg.wikipedia.org/wiki/%D0%94%D0%B5%D0%BA%D0%BB%D0%B0%D1%80%D0%B0%D1%86%D0%B8%D1%8F_%D0%BD%D0%B0_%D0%A8%D1%83%D0%BC%D0%B0%D0%BD) на френския министър [Робер Шуман](https://bg.wikipedia.org/wiki/%D0%A0%D0%BE%D0%B1%D0%B5%D1%80%D1%82_%D0%A8%D1%83%D0%BC%D0%B0%D0%BD).

## Европейски съюз

Европейският съюз е уникален по рода си икономически и политически съюз между [28 европейски държави](https://europa.eu/european-union/about-eu/countries/member-countries_bg), заемащи по-голямата част от Европа.

ЕС е създаден след Втората световна война. Първите му стъпки са за насърчаване на икономическото сътрудничество, тъй като се смята, че търгуващите помежду си страни са икономически зависими една от друга и по този начин е по-вероятно да бъдат избегнати конфликти.

Вече повече от половин век Съюзът гарантира мир, стабилност и благоденствие. Той спомогна за повишаването на жизнения стандарт и въведе единната европейска валута – [еврото](https://europa.eu/european-union/about-eu/money/euro_bg). През 2012 г. ЕС бе отличен с [Нобеловата награда за мир](https://europa.eu/european-union/about-eu/history/2010-today/2012/eu-nobel_bg) за отстояването на каузите на мира, помирението, демокрацията и човешките права в Европа.

Благодарение на премахването на граничния контрол между страните членки гражданите могат да пътуват свободно из по-голямата част от континента. Освен това вече е много по-лесно [да се живее, работи и пътува](https://europa.eu/european-union/life-business_bg) в друга страна от Европа.

## Държави членки

Към настоящия момент в съюза членуват 28 европейски държави, като основателки са Германия, Франция, Белгия, Италия, Люксембург и Нидерландия.

## Членство на България

България членува в Европейския съюз от 1 януари 2007 година и е представена от 17 депутати в Европейския парламент. През 2018 г. е председател на Съвета на Европейския съюз за 6 месеца.

## Институции на Европейския съюз

* Европейски парламент в Страсбург, Франция – представлява европейските граждани.
* Европейски съвет в Брюксел, Белгия – определя основната посока на развитие и приоритетите на ЕС.
* Европейска комисия в Брюксел, Белгия – изпълнителната институция на ЕС.
* Съвет на Европейския съюз (или Съвет на министрите) в Брюксел, Белгия – представлява правителствата на държавите членки.
* Съд на Европейския съюз в Люксембург– контролира спазването на договорите и нормативните актове на ЕС.
* Европейска централна банка във Франкфурт, Германия
* Европейска сметна палата в Люксембург – контролира бюджета на ЕС

## Европейското знаме

Европейското знаме символизира както Европейския съюз, така и идентичността и единството на Европа в по-широк смисъл.

На него е изобразен кръг от 12 златни звезди на син фон. Звездите символизират идеалите за единство, солидарност и хармония между народите в Европа.

Броят на звездите няма нищо общо с броя на държавите членки, въпреки че кръгът е символ на единството.

От 1986 г. флагът е част от емблемите на всички институции, свързани с ЕС.

## Европейският химн

Мелодията, която символизира ЕС, е от Деветата симфония, композирана през 1823 г. от Лудвиг ван Бетовен, когато той написва музиката към „Ода на радостта“ – стихове на Фридрих фон Шилер от 1785 г.

През 1972 г. Съветът на Европа приема мелодията на Бетовен „Ода на радостта“ за свой химн. През 1985 г. тя е приета от лидерите на ЕС за официален химн на Европейския съюз. Химнът няма думи, а само музика. На универсалния език на музиката той изразява европейските идеали за свобода, мир и солидарност.

## Мото

Мотото на ЕС **Обединен в многообразието** (United in diversity) се използва от 2000 г. То изразява идеята, че европейците са се обединили в съюз, за да работят за мир и просперитет, като в същото време се обогатяват духовно от множеството различни култури, традиции и езици на континента.

Среща се и преводът **Единство в многообразието**.

# Източници:

Официален уебсайт на Европейския съюз: <https://europa.eu/european-union/about-eu/symbols/europe-day_bg>

[Wikipedia –](https://bg.wikipedia.org/wiki/%D0%92%D0%B0%D1%81%D0%B8%D0%BB%D0%B8%D0%B9_%D0%9A%D0%B0%D0%BD%D0%B4%D0%B8%D0%BD%D1%81%D0%BA%D0%B8) Ден на Европа